**Pe-un picior de plai**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe-un picior de plai, pe-o gură de rai,

Iată se-ntâlniră și se sfătuiră,

Mândri senatori, delapidatori,

Cum să izbândească să mai prelungească

Mandatele lor, și să stea în for

Încă patru ani, plini de somn și bani.

Neavândă măsură, pun candidatură

Pentru-a fi aleși, chiar de-s înțeleși

Să vândă păduri ca niște scursuri,

Să facă legi rele, pentru muhaiele,

Să-și dea pensii mari ca niște avari,

Salarii umflate, prime-ndestulate,

Bani pentru chirii, și-alte șmecherii.

Și nefiind de-ajuns, averi și-au ascuns

Tocmai în Bermude, sau aici la rude.

Toți sunt sărăcuți, n-au nici doi leuți

După declarații, trăiesc din donații!

Măre se-ntâlniră și se sfătuiră

Cum să însăileze, bani să candideze,

Dar nu banii lor, bani de la popor!

Vor lua pe-nserat, de la un magnat

Bani ca danie, de campanie

Ce-i vor da-napoi, înmulțiți cu doi,

Publice contracte, cu falsuri în acte,

Truc în licitații, fără contestații.

Zis, și-apoi făcut, ei s-au încrezut

În promisiuni, până într-o luni;

Când primiră banii, s-au trezit sărmanii

C-o mare belea, Fiscul, DNA!...

Și-au dormit, firesc, la Beciul domnesc,

Cum au meritat, și au meditat:

Ni s-a cuvenit, tot ce-am dobândit?

Am trăit regește, luxul se plătește

Munca-nnobilează, mita degradează!